**Smågruppesamling uke 7/8 - 2020:**

*Bibeltekst: Filipperne kap. 2;*

Vi fordyper oss for tiden i Filipperbrevet. Dette korte brevet som ble skrevet til den første kristne menighet på vårt eget kontinent – Europa. Paulus var med å plante denne menigheten sammen med Timoteus og Silas jfr. Apgj. Kap. 16. Nå noen år senere sitter han i husarrest i Roma, lenket sammen med romerske soldater med tre fot kjetting. Han var urettmessig anklaget og ventet på rettsak, og en mulig henrettelse. Dette til tross er hovedtemaet i dette brevet nettopp glede. Hva var hemmeligheten til gleden i denne mannens liv? Når vi leser brevet forstår vi at Paulus hadde oppdaget en kilde utenfor seg selv. Det viser meg at glede er mer enn en god følelse, men et valg om å gå til en kilde som alltid er åpen.

I dette kapittelet er gleden særlig knyttet opp mot det å tjene. «Glede ved å tjene» var overskriften denne søndagen. Det er Jesushymnen i vers 6-11 som tegner det store bildet av hvordan Jesus levde ut dette «tjenerlivet» da han levde på jorden. Videre i dette kapittelet oppfordrer Paulus nettopp de kristne i Filippi til selv å leve dette annerledeslivet. Da blir vi små lys som skinner på nattehimmelen. Dette kan synes vanskelig og uoppnåelig, men vi forsikres om at det er Gud som virker i oss til både å ville, og å gjøre. Paulus avslutter med å vise hvordan dette livet kommer til uttrykk i to «dødelige» mennesker, Timoteus og Epafroditus.

*Les dette kapittelet og ta utganspunkt i spørsmålene under:*

1. Hvilke erfaringer har du med det å tjene?
2. På hvilke områder av livet utfordrer teksten deg til å leve mer «Kristuslikt»?
3. I vers 12 og 13 snakker Paulus om ting som er viktige i denne prosessen. Snakk om forholdet mellom dette å «arbeide på sin frelse», og at det er Gud som virker i oss til å ville og å gjøre.